Metodologie de concurs pentru ocuparea posturilor didactice şi de cercetare vacante din cadrul 
universităţii dimitrie cantemir din târgu mureş
I. precizări prealabile
1.1 Prezenta metodologie este adoptată de Senatul Universităţii Dimitrie Cantemir din Târgu Mureş, în conformitate cu dispoziţiile Legii educaţiei naţionale nr. 1/2011 precum şi în concordanţă cu prevederile HG 457 din  4 mai 2011, modificată prin HG 36 din 2012.
1.2 Dispoziţiile prezentei metodologii de conferire a titlurilor şi de ocupare a posturilor didactice şi de cercetare, care este aprobată de către senatul universitar, numită în cele ce urmează metodologie, se aplică în cadrul Universităţii Dimitrie Cantemir din Târgu Mureş, începând cu anul universitar 2015-2016.
1.3 În vederea ocupării posturilor didactice şi de cercetare din cadrul Universităţii Dimitrie Cantemir din Târgu Mureş pot candida: 
- persoane care îndeplinesc standardele minime şi obligatorii pentru înscrierea la concursul de ocupare a posturilor didactice şi de cercetare din învăţământul superior, aprobate prin ordin al ministrului educaţiei, cercetării, tineretului şi sportului (numite în cele ce urmează standarde minimale naţionale);

- în vederea participării la concurs nu se impun condiţii privitoare la vechimea în muncă/funcţie, instituţia în care şi-au desfăşurat candidaţii activitatea, şi nici nu se fac distincţii în funcţie de sex, origine etnică sau socială, cetăţenie, religie ori credinţă, dizabilităţi, opinii politice, condiţie socială sau economică;

1.4 Metodologia proprie de concurs pentru ocuparea posturilor vacante, denumită în continuare metodologie proprie, cuprinde standardele minimale de ocupare a posturilor didactice şi de cercetare pentru următoarele funcţii didactice şi de cercetare:

    a) asistent universitar;

    b) lector universitar/şef de lucrări;

    c) conferenţiar universitar;

    d) profesor universitar;

    e) asistent de cercetare;

    f) cercetător ştiinţific gradul I, II şi III.
1.5 Standardele constituie cerinţe minime şi obligatorii pentru înscrierea la concursul pentru ocuparea funcţiilor respective şi sunt denumite în continuare standardele universităţii, fiind stabilite de instituţia de învăţământ superior prin aprobarea Regulamentului de către senatul universitar.
1.6 În cursul procedurii de ocupare a posturilor este interzisă echivalarea îndeplinirii de către un candidat a standardelor minimale naţionale prin standarde, criterii sau indicatori prevăzuţi în propriile standarde.

1.7 Posturile didactice şi de cercetare se pot ocupa numai prin concurs public, organizat cu respectarea dispoziţiilor legale şi a prevederilor prezentei metodologii.

1.8 Concursul poate fi organizat numai dacă postul în cauză este declarat - în statul de funcţii- vacant ori dacă este vacantat (prin încetarea contractului de muncă ori prin transferul persoanei care ocupă postul pe un alt post) pe parcursul anului universitar.
1.9 Concursul pentru ocuparea posturilor poate fi organizat numai după publicarea de către Ministerul Educaţiei Naționale și Cercetării Științifice a postului scos la concurs, în Monitorul Oficial al României, Partea a III-a, cu respectarea procedurii prevăzute de lege.
1.10 Propunerile de organizare a concursului pentru un post vacant se fac de către directorul departamentului sau conducătorul şcolii doctorale în structura căruia se află postul, prin referat avizat de consiliul departamentului sau de consiliul şcolii doctorale şi de consiliul facultăţii.
1.11 Prezenta metodologie poate fi completată şi modificată prin hotărârea Senatului.
II. Formalităţi anterioare concursului

2.1 Anunţul pentru organizarea concursului : anterior desfăşurării concursului se procedează la publicarea unui anunţ referitor la concurs, cu cel puţin două luni înainte de data desfăşurării primei probe de concurs. 
2.2 Anunţurile se publică la loc vizibil, pe pagina principală a site-ului web al instituţiei de învăţământ superior precum şi pe site-ul web specializat, administrat de Ministerul Educaţiei, Cercetării, Tineretului şi Sportului şi, de asemenea, în Monitorul Oficial al României, Partea a III-a.  
2.3 Pe pagina web a concursului se publică cel puţin următoarele informaţii:

    a) descrierea postului scos la concurs;

    b) atribuţiile/activităţile aferente postului scos la concurs, incluzând norma didactică şi tipurile de activităţi incluse în norma didactică, în cazul posturilor didactice, respectiv norma de cercetare;

    c) salariul minim de încadrare a postului la momentul angajării;

    d) calendarul concursului;

    e) tematica probelor de concurs, inclusiv a prelegerilor, cursurilor sau altor asemenea, ori tematicile din care comisia de concurs poate alege tematica probelor susţinute efectiv;

    f) descrierea procedurii de concurs;

    g) lista completă a documentelor pe care candidaţii trebuie să le includă în dosarul de concurs;

    h) adresa la care trebuie transmis dosarul de concurs.
2.4 Limba în care se publică anunţul este limba română. Anunţurile referitoare la posturile de conferenţiar universitar, profesor universitar, cercetător ştiinţific gradul II şi cercetător ştiinţific gradul I se publică şi în limba engleză.

2.5 Înscrierea la concurs : se poate face începând cu data publicării postului scos la concurs (în Monitorul Oficial al României, Partea a III-a) până în a 15-a zi calendaristică anterioară desfăşurării primei probe de concurs.

2.6 Pe pagina web a concursului şi pe site-ul web al instituţiei de învăţământ superior vor fi publicate, cel mai târziu în termen de 5 zile lucrătoare de la data-limită pentru înscrierea la concurs, pentru fiecare dintre candidaţii înscrişi şi cu respectarea protecţiei datelor cu caracter personal, în sensul legii,  curriculum vitae al candidatului şi fişa de verificare a îndeplinirii standardelor minimale.

2.7 Descrierea posturilor scoase la concurs se publică conform art. 2.3 al metodologiei, fiind făcută clar, în termeni cuprinzători, astfel încât să rezulte nevoile reale ale universităţii, fără a fi limitat, în mod artificial, numărul potenţialilor candidaţi.

2.8 Persoanele implicate în concurs sunt persoanele care:

    a) participă în procesul de decizie referitor la numirea comisiei de concurs;

    b) sunt membri sau membri supleanţi ai comisiei de concurs;

    c) sunt implicaţi în decizii de evaluare profesională sau administrativă în cadrul concursului;

    d) sunt implicaţi în soluţionarea contestaţiilor.
2.9 Interdicţii referitoare la persoanele implicate în concurs - nu pot fi implicate în procedura de concurs persoane care:

    a) sunt soţi, afini şi rude până la gradul al III-lea inclusiv cu unul sau mai mulţi candidaţi;

    b) sunt angajate în aceeaşi instituţie cu un candidat care deţine o funcţie de conducere şi sunt subordonate ierarhic candidatului;

    c) sunt asociate cu un candidat în societăţi comerciale în care deţin, fiecare, părţi sociale care reprezintă cel puţin 10% din capitalul societăţii comerciale;

    d) sunt sau au fost remunerate prin proiecte de cercetare la care un candidat a avut calitatea de director de proiect, în ultimii 5 ani anteriori concursului;

    e) beneficiază ori au beneficiat în ultimii 5 ani anteriori concursului de servicii sau foloase de orice natură din partea unui candidat.
III. COmisia de concurs
3.1 Stabilirea componenţei comisiei de concurs se face după publicarea anunţului de scoatere la concurs a postului, pentru fiecare post scos la concurs. Din componenţa comisiei de concurs fac parte membrii permanenţi şi membri supleanţi
3.2 Propunerea membrilor comisiei este făcută de decanul facultăţii, pe baza propunerilor scrise, şi este avizată de consiliul facultăţii.

3.3 După avizare, componenţa nominală a comisiei de concurs însoţită de avizul consiliului facultăţii este transmisă senatului universitar şi supusă aprobării senatului universitar.

3.4 În urma aprobării de către senatul universitar, comisia de concurs este numită prin decizie a rectorului. Decizia rectorului este transmisă Ministerului Educaţiei Naționale și Cercetării Științifice, fiind publicată pe pagina web a concursului.
3.5 Comisia de concurs este formată din minim 5 membri, inclusiv preşedintele acesteia. Membrii comisiei sunt specialişti recunoscuţi în domeniul postului scos la concurs ori în domenii apropiate.

3.6 Pot fi membrii ai comisiei atât personae din cadrul Universităţii Dimitrie Cantemir din Târgu Mureş cât şi din afara acesteia, din ţară sau din străinătate.
3.7 În comisie sunt numiţi şi cel puţin 2 membrii supleanţi, care sunt activaţi numai în situaţia în care un membru al comisiei se află în imposibilitatea participării la lucrările comisiei.
3.8 Lucrările comisiei de concurs sunt conduse de preşedintele comisiei.

3.9 Comisia de concurs ia decizii prin votul secret al membrilor, acestea fiind valide dacă a întrunit votul a cel puţin 3 membri ai comisiei.

2.10 Componenţa comisiei pentru ocuparea unui post de conferenţiar universitar, profesor universitar, cercetător ştiinţific gradul I sau cercetător ştiinţific gradul II, cuprinde cel puţin 3 membri ai comisiei care sunt din afara instituţiei, din ţară sau din străinătate.

3.11 Membrii comisiei de concurs trebuie să aibă un titlu didactic sau de cercetare superior ori cel puţin egal cu cel al postului scos la concurs. 
3.12 Membrii din străinătate trebuie să îndeplinească standardele universităţii corespunzătoare postului scos la concurs. 
3.13 Echivalarea titlurilor didactice sau de cercetare ale membrilor din străinătate cu titlurile didactice ori de cercetare din ţară se face prin aprobarea de către senatul universitar (echivalarea se face în scopul exclusiv al participării în comisia de concurs).
3.14 Poate fi Preşedinte al comisiei de concurs :

    a) directorul departamentului sau conducătorul şcolii doctorale în care se regăseşte postul;

    b) decanul sau prodecanul facultăţii în care se regăseşte postul;

    c) un membru al consiliului departamentului, respectiv consiliului facultăţii, delegat în acest scop prin votul consiliului respectiv.

3.15 Componenţa comisiei pentru ocuparea unui post de de conferenţiar universitar, profesor universitar, cercetător ştiinţific gradul II şi cercetător ştiinţific gradul I. 
3.16 Componenţa comisiei este publicată în Monitorul Oficial al României, Partea a III-a.
IV. CONDIŢII PENTRU OCUPAREA POSTURILOR
4.1 Condiţiile pentru înscrierea la concursul pentru ocuparea unei funcţii didactice sunt cele prevazute mai jos. Prin sintagma „standarde minimale nationale” se înțeleg standardele minimale necesare şi obligatorii pentru conferirea titlurilor didactice din învăţământul superior şi a gradelor profesionale de cercetare-dezvoltare, prevăzute în Ordinul ministrului educaţiei, cercetării, tineretului şi sportului nr. 6.560/2012, cu modificarile si completarile ulterioare.
4.2 Candidaţii pentru funcţia de asistent universitar angajat pe perioadă nedeterminată trebuie să îndeplinească următoarele condiţii cumulative :

    a) deţinerea diplomei de doctor;

    b) îndeplinirea standardelor minimale nationale de ocupare a posturilor didactice specifice funcţiei didactice de asistent universitar;
4.3 Candidaţii pentru funcţia de lector universitar/şef de lucrări trebuie să îndeplinească următoarele condiţii cumulative :

    a) deţinerea diplomei de doctor;

    b) îndeplinirea standardelor minimale naţionale de ocupare a posturilor didactice specifice funcţiei didactice de lector universitar/şef de lucrări;
4.4 Candidaţii pentru funcţia de conferenţiar universitar trebuie să îndeplinească următoarele condiţii cumulative :

    a) deţinerea diplomei de doctor;

    b) îndeplinirea standardelor minimale naţionale de ocupare a posturilor didactice specifice funcţiei didactice de conferenţiar universitar;

4.5  Candidaţii pentru funcţia de profesor universitar trebuie să îndeplinească următoarele condiţii cumulative :

    a) deţinerea diplomei de doctor;

    b) îndeplinirea standardelor minimale naţionale de ocupare a posturilor didactice specifice funcţiei didactice de profesor universitar;

4.6 Candidaţii pentru ocuparea unei funcţii de cercetare trebuie să îndeplinească următoarele condiţii cumulative :

- condiţiile prevăzute de Statutul personalului de cercetare-dezvoltare şi de legea educaţiei naţionale : deţinerea diplomei de doctor şi îndeplinirea standardelor minimale naţionale de ocupare a posturilor de cercetare, specifice funcţiei;
4.7 Dosarul pentru înscrierea la concursul pentru ocuparea unui post didactic se întocmeşte pe propria răspundere de fiecare din candidaţi şi conţine, cel puţin, următoarele documente:

    a) cererea de înscriere la concurs, semnată de candidat, care include o declaraţie pe propria răspundere privind veridicitatea informaţiilor prezentate în dosar;

    b) o propunere de dezvoltare a carierei universitare a candidatului atât din punct de vedere didactic, în cazul posturilor didactice, cât şi din punctul de vedere al activităţilor de cercetare ştiinţifică; propunerea se redactează de către candidat, cuprinde maximum 10 pagini şi este unul dintre principalele criterii de departajare a candidaţilor.

    c) curriculum vitae al candidatului în format tipărit şi în format electronic;

    d) lista de lucrări ale candidatului în format tipărit şi în format electronic;

    e) fişa de verificare a îndeplinirii standardelor universităţii de prezentare la concurs, al cărei format standard este prevăzut de metodologia proprie. Fişa de verificare este completată şi semnată de către candidat;

    f) documente referitoare la deţinerea diplomei de doctor: copia legalizată a diplomei de doctor şi, în cazul în care diploma de doctor originală nu este recunoscută în România, atestatul de recunoaştere sau echivalare a acesteia;

    g) rezumatul, în limba română şi într-o limbă de circulaţie internaţională, a tezei de doctorat, pe maximum o pagină pentru fiecare limbă;

    h) declaraţie pe propria răspundere a candidatului în care indică situaţiile de incompatibilitate prevăzute de Legea nr. 1/2011 în care s-ar afla în cazul câştigării concursului sau lipsa acestor situaţii de incompatibilitate;

    i) copii ale altor diplome care atestă studiile candidatului;

    j) copia cărţii de identitate sau, în cazul în care candidatul nu are o carte de identitate, a paşaportului sau a unui alt document de identitate întocmit într-un scop echivalent cărţii de identitate ori paşaportului;

    k) în cazul în care candidatul şi-a schimbat numele, copii de pe documente care atestă schimbarea numelui - certificat de căsătorie sau dovada schimbării numelui;

    l) maximum 10 publicaţii, brevete sau alte lucrări ale candidatului, în format electronic, selecţionate de acesta şi considerate a fi cele mai relevante pentru realizările profesionale proprii.
- Toate documentele în copie se prezintă în copie legalizată .
- lucrărilor candidatului care sunt disponibile în format electronic sunt prezentate pe un mediu optic de stocare, într-un format care să permită citirea. 

- lucrărilor candidatului care nu sunt disponibile în format electronic se prezintă în formatul în care s-a publicat (unul / mai multe volume, fascicole, reviste etc) fiind returnat după încheierea tuturor formalităţilor de concurs;
4.8 Precizări referitoare la :
a. Conţinutul Curriculum vitae-ul candidatului. CV-ul candidatului trebuie să cuprindă cel puţin următoarele informaţii referitoare la :
    a) studiile efectuate şi diplomele obţinute;

    b) experienţa profesională şi locurile de muncă relevante;

    c) proiectele de cercetare-dezvoltare pe care le-a condus ca director de proiect şi granturile obţinute, în cazul în care există astfel de proiecte sau granturi, indicându-se pentru fiecare sursa de finanţare, volumul finanţării şi principalele publicaţii sau brevete rezultate;

    d) premii sau alte elemente de recunoaştere a contribuţiilor ştiinţifice ale candidatului.

b.    Lista cu lucrările candidatului trebuie să fie structurată după cum urmează :

    a) lista celor maximum 10 lucrări considerate de candidat a fi cele mai relevante pentru realizările profesionale proprii, care sunt incluse în format electronic în dosar şi care se pot regăsi şi în celelalte categorii de lucrări prevăzute de prezentul articol. 

    b) teza sau tezele de doctorat;

    c) brevete de invenţie şi alte titluri de proprietate industrială;

    d) cărţi şi capitole în cărţi;

    e) articole/studii in extenso, publicate în reviste din fluxul ştiinţific internaţional principal;

    f) publicaţii in extenso, apărute în lucrări ale principalelor conferinţe internaţionale de specialitate;

    g) alte lucrări şi contribuţii ştiinţifice sau, după caz, din domeniul creaţiei artistice.

4.9 Candidaţii la posturile de conferenţiar universitar sau cercetător ştiinţific gradul II trebuie să includă în dosarul de concurs cel puţin 3 nume şi adrese de contact ale unor personalităţi din domeniul respectiv, din ţară sau din străinătate, exterioare instituţiei de învăţământ superior al cărei post este scos la concurs, care au acceptat să elaboreze scrisori de recomandare privitoare la calităţile profesionale ale candidatului.

4.10 Candidaţii la posturile de profesor universitar sau cercetător ştiinţific gradul I trebuie să includă în dosarul de concurs cel puţin 3 nume şi adrese de contact ale unor personalităţi din domeniul respectiv din străinătate, care au acceptat să elaboreze scrisori de recomandare privitoare la calităţile profesionale ale candidatului. 
4.11 În situaţia în care posturile scoase la concurs fac parte din domenii ştiinţifice cu specific românesc, scrisorile de recomandare pentru candidaţii la posturile de profesor universitar sau cercetător ştiinţific gradul I pot proveni şi din partea unor personalităţi din domeniul respectiv din România, exterioare instituţiei de învăţământ superior al cărei post este scos la concurs.

4.12 Domeniile ştiinţifice cu specific românesc sunt stabilite prin ordin al ministrului educaţiei.

4.13 Dosarul de concurs este constituit de candidat şi se depune la adresa instituţiei de învăţământ superior specificată pe pagina web a concursului, direct sau prin intermediul serviciilor poştale ori de curierat care permit confirmarea primirii. Dosarul de concurs este transmis membrilor comisiei de concurs începând cu data închiderii procesului de depunere a dosarelor de concurs, dar nu mai târziu de 5 zile lucrătoare înaintea desfăşurării primei probe a concursului.

4.14 Îndeplinirea de către un candidat a condiţiilor legale de prezentare la concurs este certificată prin avizul compartimentului juridic al instituţiei de învăţământ superior, pe baza verificării informaţiilor din fişa de verificare şi a altor documente necesare înscrierii la concurs. Avizul este comunicat candidatului la maximum 48 de ore de la emiterea sa, dar cu nu mai puţin de 5 zile lucrătoare înaintea desfăşurării primei probe a concursului.

4.15 Candidaţii care îndeplinesc condiţiile legale de prezentare la concurs vor fi invitaţi de către instituţia de învăţământ superior la susţinerea probelor de concurs.Invitația se transmite prin poștă electronică, la adresa comunicată de candidați în cerera de înscriere.
V. CONCURSUL PENTRU OCUPAREA POSTURILOR

5.1 Concursurile pentru ocuparea posturilor au loc în maxim 45 de zile de la încheierea perioadei de înscriere.

5.2 Concursul propriu zis constă în evaluarea activităţii ştiinţifice şi calităţilor didactice, pentru posturile cu componentă didactică, ale candidaţilor.

5.3 Comisia de concurs decide - pentru fiecare post în parte -  ierarhia candidaţilor şi nominalizează candidatul care a întrunit cele mai bune rezultate.
5.4  Comisia de concurs evaluează candidatul din perspectiva următoarelor aspecte:

    a) relevanţa şi impactul rezultatelor ştiinţifice ale candidatului;

    b) capacitatea candidatului de a îndruma studenţi sau tineri cercetători;

    c) competenţele didactice ale candidatului, pentru posturile care prevăd activităţi didactice;

    d) capacitatea candidatului de a transfera cunoştinţele şi rezultatele sale către mediul economic sau social ori de a populariza propriile rezultate ştiinţifice;

    e) capacitatea candidatului de a lucra în echipă şi eficienţa colaborărilor ştiinţifice ale acestuia, în funcţie de specificul domeniului candidatului;

    f) capacitatea candidatului de a conduce proiecte de cercetare-dezvoltare;

    g) experienţa profesională a candidatului în alte instituţii decât instituţia care a scos postul la concurs.

5.5 Competenţele profesionale ale candidatului se evaluează de către comisia de concurs pe baza dosarului de concurs şi a probelor specifice fiecărui post, stabilite de către conducerea departamentului/facutății în structura cărora este scos postul la concurs. 
5.6 În termen de maxim 48 de ore de la finalizarea concursului, Preşedintele comisiei de concurs întocmeşte un raport asupra concursului, pe baza referatelor de apreciere redactate de fiecare membru al comisiei de concurs şi cu respectarea ierarhiei candidaţilor decisă de comisie. Raportul asupra concursului este aprobat prin decizie a comisiei de concurs şi este semnat de fiecare dintre membrii comisiei de concurs şi de către preşedintele comisiei. 
5.7 Rezultatul concursului se aduce la cunoştinţa candidaţilor prin intermediul unei înștiințări transmise pe adresa de poștă electronică comunicată de candidați în cererea de înscriere. De la data comunicării se calculează termenul de 5 zile pentru depunerea contestaţiilor.

5.8 Respectarea procedurilor stabilite prin metodologia de concurs este efectuată de  Consiliul facultăţii şi Senatul universitar, care acordă sau nu avizul său raportului asupra concursului. Ierarhia candidaţilor stabilită de comisia de concurs nu poate fi modificată.
5.9 Numirea pe post şi acordarea titlului universitar aferent de către instituţia de învăţământ superior, în urma aprobării rezultatului concursului de către senatul universitar, se face prin decizia rectorului, începând cu semestrul următor desfăşurării concursului.

5.10 Decizia de numire şi de acordare a titlului universitar aferent pentru posturile didactice este transmisă de către Universitate, împreună cu raportul de concurs, Ministerului Educaţiei Naționale și Cercetării Științifice şi Consiliului Naţional de Atestare a Titlurilor, Diplomelor şi Certificatelor Universitare (CNATDCU), în termen de două zile lucrătoare de la emiterea deciziei de numire.

5.11 Pentru posturile de cercetare se aplică prevederile Legii nr. 319/2003

5.12 Rezultatele concursurilor sunt aprobate de senatul universitar, iar încadrarea pe post se face începând cu prima zi a semestrului următor concursului.
5.13 Rezultatul concursului se publică pe pagina web a concursului, în termen de două zile lucrătoare de la finalizarea concursului.

5.14 În cazul în care postul scos la concurs nu a fost ocupat, concursul poate fi reluat cu respectarea integrală a procedurii de concurs.

VI. CONTESTAŢII. INCOMPATIBILITĂŢI
6.1  Contestaţiile se pot efectua în termen de maxim 5 zile lucrătoare de la momentul comunicării deciziei comisiei de concurs, conform art. 5.7 .

6.2 Contestaţiile se fac în scris şi se depun la secretariatul general al Universităţii, cu precizarea orei la care s-a depus contestaţia. 

6.3 Obiectul contestaţiei îl constituie nerespectarea procedurilor legale ori metodologice pentru desfăşurarea concursului. Nu poate forma obiectul contestaţiei modalitatea de apreciere a portofoliului candidaţilor, a susţinerilor acestora etc.

6.5 Contestaţiile se soluţionează de către Comisia de concurs. Soluţia dată contestaţiei este definitivă şi se aduce la cunoştinţa contestatorului.

6.6 Dacă după câştigarea unui concurs rezultă că persoana declarată câştigătoare urmează să se afle –prin numirea pe post- într-o situaţie de incompatibilitate conform prevederilor Legii nr. 1/2011 ori al Cartei Universitare, numirea pe post şi acordarea titlului universitar poate avea loc numai după soluţionarea situaţiei/situaţiilor de incompatibilitate. Modalitatea de soluţionare a situaţiei de incompatibilitate se comunică Ministerului Educaţiei Naționale și Cercetării Științifice, în termen de două zile lucrătoare de la soluţionare.
6.7 În situaţia în care, ca urmare a contestaţiei, se constată încălcări ale dispoziţiilor legale ori metodologice care, dacă nu se produceau, aveau ca efect o altă ierarhie a candidaţilor, Comisia poate înlătura încălcările şi anula decizia de concurs, emiţând o nouă decizie, cu ierarhia după contestaţie.
6.8 Dacă încălcările nu pot fi înlăturate se va dispune anularea concursului.
VII. RĂSPUNDERI

7.1 Directorii departamentelor, decanii facultăţilor şi rectorul răspund în faţa senatului universitar pentru buna desfăşurare a concursurilor de ocupare a posturilor, în condiţiile respectării normelor de calitate, de etică universitară şi a legislaţiei în vigoare.
7.2 Universităţile răspund public de modul de ocupare a posturilor didactice şi de cercetare.
7.3 În situaţia în care se constată nereguli, senatul universitar poate aplica sancţiunile specifice legislaţiei muncii. De asemenea, se pot aplica şi sancţiuni constând în demiterea decanilor sau a rectorului.
7.4 Nerespectarea prevederilor prezentei metodologii de către persoanele implicate în procedura de organizare şi desfăşurare a concursului constituie abatere disciplinară şi se sancţionează în conformitate cu prevederile Legii nr. 1/2011 şi a Legii nr. 53/2003. 

PREZENTA METODOLOGIE S-a aprobat în şedinţa
senatului universitar din data de 5 OCTOMBRIE 2015
Rectorul universităţii “Dimitrie Cantemir” din Târgu Mureş,
                        Prof. univ. dr. Teodor Bodoașcă

